Р Е П У Б Л И К А   Б Ъ Л Г А Р И Я
ЧЕТИРИДЕСЕТ И ПЪРВО НАРОДНО СЪБРАНИЕ
КОМИСИЯ ПО ПРАВНИ ВЪПРОСИ

Д О К Л А Д 
Вх. № 253-03-127/12.11.2012 г. 

      ОТНОСНО: Общ законопроект, на основание чл. 71, ал. 2 от Правилника за организацията и дейността на Народното събрание, на приетите на първо гласуване на 17 октомври 2012 г.:
-	Законопроект за изменение и допълнение на Търговския закон, № 254-01-15, внесен от нар. пр. Янаки Стоилов, Любен Корнезов и Евгений Желев на 16.02.2012 г.;
-	Законопроект за изменение и допълнение на Търговския закон, № 254-01-91, внесен от нар. пр. Емил Радев, Красимир Ципов и Фани Христова на 05.09.2012 г. и
-	Законопроект за изменение и допълнение на Търговския закон, № 202-01-53, внесен от Министерски съвет на 12.09.2012 г. 

                                                                                                          
									        Общ проект !

З А К О Н

за изменение и допълнение на Търговския закон
(обн., ДВ, бр. 48 от 1991 г., изм., бр. 25 от 1992 г., бр.61 и 103 от 1993 г., бр. 63 от 1994 г., бр. 63 от 1995 г., бр. 42, 59, 83 , 86 и 104 от 1996 г., бр.58, 100 и 124 от 1997 г., бр. 21, 39, 52 и 70 от 1998 г., бр. 33, 42, 64, 81, 90, 103 и 114 от 1999 г., бр. 84 от 2000 г., бр. 28, 61 и 96 от 2002 г., бр. 19, 31 и 58 от 2003 г., бр. 31, 39, 42, 43 , 66, 103 и 105 от 2005 г., бр. 38, 59, 80 и 105 от 2006 г., бр. 59, 92 и 104 от 2007 г., бр. 50, 67, 70, 100 и 108  от 2008 г., бр. 12, 23, 32, 47 и 82  от 2009 г., бр. 41 и 101 от 2010 г., бр. 14, 18 и 34 от 2011 г., бр. 53 и 60 от 2012 г.)

§ 1. В чл. 287 се правят следните изменения и допълнения:
1.  Досегашният текст става ал. 1.
2. Създава се ал. 2:
„(2) Разпоредбите на чл. 303, ал. 2 и 3, чл. 307а и 307б се прилагат и когато поне една от страните по сделката е лице по чл. 2, т. 2.”

§ 2. В чл. 303 се правят следните изменения и допълнения:
1. Досегашният текст става ал. 1.
2. Създават се ал. 2 - 4:
„(2) Ако друго не е уговорено, плащането трябва да се извърши от длъжника в срок от 30 дни от получаването на фактурата или на друга покана за плащане. Когато денят на получаване не може да се установи или когато фактурата или поканата са получени преди получаването на стоката или услугата, срокът започва да тече от деня на получаване на стоката или услугата. Страните могат да уговорят срок за плащане, по-дълъг от 60 дни, при условията на чл. 307б.
(3) Когато договорът или законът предвиждат преглеждане или приемане на стоката или услугата, срокът по ал. 2 започва да тече от приемането или от приключване на преглеждането, ако фактурата или поканата за плащане са получени от длъжника преди това. Ако друго не е уговорено, срокът за преглеждане или приемане е 30 дни от получаването на стоката или услугата. В тези случаи страните могат да уговорят по-дълъг срок при условията на чл. 307б, включително когато страна по договора е възложител по чл. 7, т. 1 - 4  от Закона за обществените поръчки.
(4) Когато длъжникът е възложител по чл. 7, т. 1 - 4 от Закона за обществените поръчки и естеството на стоката или услугата - предмет на сделката, позволяват това, допуска се уговаряне на срок за плащане, който може да е по-дълъг от 30, но не повече от 60 дни.”

§ 3. Създава се чл. 307а:
„Неизпълнение на парично задължение
Чл. 307а. При забава на изпълнението на парично задължение, когато кредиторът е изпълнил задълженията си по договор и ако друго не е уговорено, без да е необходима покана, той има право на обезщетение в размер на законната лихва, както и на разноски за събиране на вземането си в размер 80 лева. Кредиторът може да търси разноски и обезщетение за вреди в по-висок размер съобразно общите правила.”

§ 4. Създава се чл. 307б:
„Ограничаване на отговорността
Чл. 307б. Клаузи, които изключват или ограничават отговорността по чл. 307а, имат действие само когато длъжникът не е възложител по  чл. 7, т. 1 - 4 от Закона за обществените поръчки и естеството на стоката или услугата - предмет на сделката, или обективна причина оправдават това.”

§ 5. В чл. 608 се правят следните изменения и допълнения:
1. Алинея 1 се изменя така: 
	   „(1) Неплатежоспособен е търговец, който не е в състояние да изпълни изискуемо парично задължение, породено от или отнасящо се до търговска сделка, или публичноправно задължение към държавата и общините, свързано с търговската му дейност, или задължение от частно държавно вземане.”
 2. Създава се алинея 4:
	  „(4) Началната дата на неплатежоспособността е определената от съда дата, но не повече от три години преди деня на подаване на молбата.”

§ 6. В чл. 646 се правят следните изменения и допълнения:
  1. В заглавието думата „Нищожност” се заменя с „Недействителност”.
             2. Алинея 2 се изменя така:
 „(2) Могат да бъдат обявени за недействителни по отношение на кредиторите на несъстоятелността следните действия и сделки, извършени от длъжника след началната дата на неплатежоспособността, съответно свръхзадължеността, но не по-рано от една година от подаване на молбата по чл. 625  :
1. изпълнение на парично задължение с ненастъпил падеж, включително чрез даване вместо изпълнение;
2. учредяване на ипотека или залог върху имуществено право от масата на несъстоятелността в полза на необезпечено дотогава вземане към длъжника.”
3. Създават се нови ал. 3-8:
      „(3) За недействително по отношение на кредиторите на несъстоятелността може да бъде обявено и доброволното или принудително изпълнение на изискуемо парично задължение на длъжника, ако то поставя кредитора в по-благоприятно положение отколкото той би имал при разпределение на имуществото на длъжника съгласно чл. 722 и е извършено в 6-месечен срок преди подаването на молбата за откриване на производство по несъстоятелност.
     (4) Ако кредиторът е знаел, че длъжникът е неплатежоспособен или свръхзадължен  срокът по ал. 2 е две години, а този по ал. 3 – една година. 
     (5) Знанието по ал. 5 се предполага, когато: 
1.	длъжникът и кредиторът са свързани лица или
2.	кредиторът е знаел или е бил в състояние да узнае обстоятелства,  въз основа на които може да се направи обосновано предположение за  наличието на неплатежоспособност или свръхзадълженост.
     (6) Ал. 2 и 3 не се прилагат, ако плащането е в кръга на обичайната дейност на длъжника и доколкото:
      1. е извършено съобразно уговореното между страните едновременно с предоставянето на равностойна стока или услуга в полза на длъжника или до 30 дни след падежа на паричното задължение или
     2. след извършване на плащането кредиторът е предоставил на длъжника равностойна стока или услуга, която е от полза за масата на несъстоятелността.
(7) Ал. 2 не се прилага доколкото залогът или ипотеката са учредени в кръга на обичайната дейност на длъжника:
     1.  преди или едновременно с предоставянето на кредит на длъжника;
     2. заместват друго вещно обезпечение, което не може да бъде обявено за недействително според правилата на този раздел;
    3. за обезпечаване на кредит, предоставен за придобиване на предмета на залога или ипотеката.
    (8) Недействителността по ал. 2 не засяга правата, които добросъвестни трети лица са придобили възмездно преди вписването на исковата молба. Недобросъвестността се предполага до доказване на противното, ако третото лице е свързано лице с длъжника или с обезпечения кредитор.
4. Досегашната ал. 3 става ал. 9.

§ 7. Член 647 се изменя така:
    „Отменителни искове
    Чл. 647. (1) Освен в предвидените от закона случаи могат да бъдат обявени за недействителни по отношение на кредиторите на несъстоятелността следните действия и сделки, ако са извършени от длъжника в посочените в т. 1-7 срокове преди подаване на молбата за откриване на производството по несъстоятелност:
    1. безвъзмездна сделка, с изключение на обикновено дарение, в полза на свързано лице с длъжника, извършена в тригодишен срок ;
    2. безвъзмездна сделка в полза на трето лице, извършена в двугодишен срок;
    3. възмездна сделка, при която даденото значително надхвърля по стойност полученото, извършена в двугодишен срок;
    4. учредяване на ипотека, залог или лично обезпечение за чужди задължения, което е извършено в едногодишен срок;
    5. учредяване на ипотека, залог или лично обезпечение за чужди задължения, в полза на кредитор, който е свързано лице с длъжника, извършено в двугодишен срок;
    6. сделка, която уврежда кредиторите, по която страна е свързано лице с длъжника, извършена в двугодишен срок.
   (2) Алинея 1 се прилага и за действия и сделки, извършени от длъжника в периода между подаване на молбата за откриване и датата на решението за откриване на производството по несъстоятелност. 
   (3) Недействителността по този член не засяга правата, които трети добросъвестни лица са придобили възмездно преди вписването на исковата молба. Чл. 646, ал. 9 се прилага съответно.”.

              § 8. Член 649 се изменя така:
	   „Предявяване на отменителен иск
             Чл. 649 (1) Иск по чл. 645, 646 и 647 по този закон и по чл. 135 от Закона за задълженията и договорите може да предяви синдикът, а при негово бездействие - всеки кредитор на несъстоятелността, в едногодишен срок от откриване на производството, съответно от момента на обявяване на решението по чл. 632, ал. 2. В тези случаи кредиторът може да предяви и обусловените от исковете по предходното изречение осъдителни искове за попълване на масата на несъстоятелността. Когато искът се предяви от кредитор, съдът служебно конституира синдика като съищец. Ако прихващането е извършено след датата на решението за откриване на производството по несъстоятелност, срокът по изречение първо тече от извършването на прихващането.
	(2) В производството по обявяване на недействителност на сделка или на действие презумцията по чл. 135, ал. 2 от Закона за задълженията и договорите се прилага за всички свързани лица.
	(3) Иск по чл. 645, 646 и 647 от този закон, както и иск по чл. 135 от Закона за задълженията и договорите, свързан с производството по несъстоятелност, се предявява пред съда по несъстоятелността.”

Допълнителна разпоредба

§ 9. Този закон въвежда изискванията на Директива 2011/7/ЕС на Европейския парламент и на Съвета от 16 февруари 2011 г. относно борбата със забавяне на плащането по търговски сделки (ОВ, L 48/1 от 23 февруари 2011 г.).

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 10. Член 646, ал. 6-8 и чл. 647, ал. 3 се прилагат и за заварените от този закон искови производства за попълване на масата на несъстоятелността. 

§ 11. За висящите производства по искове по досегашните чл. 646, ал. 2, т. 2 и 4 от Търговския закон се прилагат досегашните правила.

§ 12. В чл. 3 от Закона за лечебните заведения  (обн., ДВ, бр. 62 от 1999 г.; изм. бр. 88,  113 и 114 от 1999 г., бр. 36, 65 и 108 от 2000 г.; Решение № 11 на Конституционния съд от 2001 г. - бр. 51 от 2001 г.;  бр. 28 и  62 от 2002 г., бр. 83, 102 и 114 от 2003 г., бр. 70 от 2004 г., бр. 46, 76, 85,  88 и 105 от 2005 г., бр. 30, 34, 59, 80 и 105 от 2006 г.,бр. 31, 53 и 59 от 2007 г., бр. 110 от 2008 г., бр. 36, 41, 99 и 101 от 2009 г., бр. 38, 59, 98  и 100 от 2010 г., бр. 45 и 60 от 2011 г. и бр. 54 и 60 от 2012 г.) се правят следните изменения и допълнения: 
1. Създава се нова ал. 5:
„(5) Лечебните заведения по чл. 5, ал. 1 и държавните лечебни заведения – търговски дружества, извършват плащания по сделките по ал. 4 в срок от шестдесет дни от деня на получаване на фактура или на друга покана за плащане.”
2. Досегашната ал. 5 става ал. 6.

        ПРЕДСЕДАТЕЛ НА КОМИСИЯТА
        ПО ПРАВНИ ВЪПРОСИ:

                                                                         ИСКРА ФИДОСОВА